
Text rozhodnutia
Súd: Krajský súd Košice Spisová značka: 5Sd/74/2014 Identifikačné číslo súdneho spisu: 7014201292 Dátum vydania rozhodnutia: 03. 05. 2016 Meno a priezvisko sudcu, VSÚ: JUDr. Tamara Sklenárová ECLI: ECLI:SK:KSKE:2016:7014201292.7 ROZSUDOK V MENE SLOVENSKEJ REPUBLIKY Krajský súd v Košiciach, samosudkyňou JUDr. Tamarou Sklenárovou, v právnej veci navrhovateľky: C. J., trvale bytom U. XXX, A., proti odporkyni: Sociálna poisťovňa, ústredie Bratislava, Ul. 29. augusta 8, Bratislava, v konaní o invalidnom dôchodku, takto r o z h o d o l : P o t v r d z u j e rozhodnutie odporkyne zo dňa 14. augusta 2014 č. XXX XXX XXXX X. Navrhovateľke právo na náhradu trov konania n e p r i z n á v a. o d ô v o d n e n i e : Rozhodnutím zo dňa 14. 08. 2014 č. XXX XXX XXXX X odporkyňa podľa ustanovenia § 73 a § 112 ods. 4 zákona č. 461/2003 Z. z. o sociálnom poistení v znení neskorších predpisov zamietla žiadosť navrhovateľky o zvýšenie invalidného dôchodku s tým, že na základe opätovného preskúmania jej zdravotného stavu posudkovým lekárom sociálneho poistenia Sociálnej poisťovne, pobočky Rožňava dňa 09. 07. 2014 bolo určené, že menovaná je aj naďalej invalidná podľa ustanovenia § 71 ods. 1 zákona č. 461/2003 Z. z. s rovnakou mierou poklesu schopnosti vykonávať zárobkovú činnosť ako pri predchádzajúcom posúdení jej zdravotného stavu príslušným posudkovým orgánom. Miera poklesu schopnosti vykonávať zárobkovú činnosť bola u nej určená aj naďalej v rozsahu 45 %. Navrhovateľka sa včas podaným opravným prostriedkom domáhala preskúmania zákonnosti citovaného rozhodnutia. Poukázala na svoj nepriaznivý zdravotný stav, ktorý je chronický. Uviedla, že trpí polyvalentnou alergiou , ktorá ju obmedzuje v užívaní liekov pri bolestiach v krčnej a driekovo krížovej oblasti. Trpí aj osteoporózou, ktorá sa zhoršuje. S poukazom na uvedené skutočnosti požiadala opätovné posúdenie jej zdravotného stavu príslušným posudkovým lekárom sociálneho poistenia. Odporkyňa vo svojom písomnom vyjadrení zo dňa 14. 11. 2014 navrhla preskúmavané rozhodnutie ako vecne správne potvrdiť zo skutkových aj právnych dôvodov, obsiahnutých v jeho odôvodnení. Konštatovala, že námietkam navrhovateľky nie je možné vyhovieť, pretože u tejto bola aj naďalej stanovená miera poklesu schopnosti vykonávať zárobkovú činnosť v rozsahu 45 % podľa ustanovenia § 71 ods. 1 zákona o sociálnom poistení, ako to vyplýva z posudkov posudkového lekára Sociálnej poisťovne, pobočky Rožňava zo dňa 09. 07. 2014, ktorý bol vypracovaný na základe podanej žiadosti o prehodnotenie zdravotného stavu , i posudku druhostupňového posudkového orgánu zo dňa 24. 10. 2014, vypracovaného pre účely odvolacieho konania. Z týchto posudkov je zrejmé, že navrhovateľkin zdravotný stav neodôvodňuje vyššiu mieru poklesu schopnosti vykonávať zárobkovú činnosť v porovnaní so zdravou fyzickou osobou. Z dôvodu, že navrhovateľke v konaní o opravnom prostriedku predloženými listinnými dôkazmi nespochybnila správnosť napadnutého rozhodnutia, odporkyňa má za to, že o jej žiadosti o zvýšenie invalidného dôchodku bolo rozhodnuté správne a v súlade s objektívne zisteným skutkovým stavom. Súd v konaní podľa ustanovenia § 250l a nasledujúcich O. s. p. po preskúmaní napadnutého rozhodnutia a oboznámení sa s administratívnym spisom odporkyne dospel k záveru, že opravný prostriedok navrhovateľky nie je dôvodný. Z administratívneho spisu odporkyne súd zistil, že navrhovateľka žiadosťou spísanou dňa 18. 06. 2014 požiadala Sociálnu poisťovňu, pobočku Rožňava o prehodnotenie jej zdravotného stavu a o zvýšenie sumy invalidného dôchodku z dôvodu jeho zhoršenia. Podľa posudku posudkového lekára sociálneho poistenia Sociálnej poisťovne, pobočky v Rožňave zo dňa 09. 07. 2014, menovaná je aj naďalej invalidná podľa ustanovenia § 71 ods. 1 citovaného zákona, lebo pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Za rozhodujúce zdravotné postihnutie u navrhovateľky posudkový lekár považoval osteoporózu, pričom toto postihnutie je začlenené do kapitoly XV, odd. B, pol. 1, písm. b) prílohy č. 4 zákona č. 461/2003 Z. z. o sociálnom poistení a zodpovedá mu miera poklesu vykonávať zárobkovú činnosť v rozsahu 45 %. U navrhovateľky bol zistený aj bolestivý syndróm chrbtice pri degeneratívnych zmenách chrbtice, preexcitačný syndróm LGL, prolaps predného cípu mitrálnej chlopne bez známok regurgitácie, polyvalentná alergia a afektívna depresívna porucha. Zo záveru tohto posudku vyplýva, že od uznania za invalidnú pre osteoporózu a po zohľadnení ochorenia chrbtice nedošlo k podstatnému zhoršeniu zdravotného stavu. Prechodné zhoršenie bolo zvládnuté ústavnou liečbou vrátane rehabilitácie. Miera poklesu schopnosti zárobkovej činnosti je naďalej 45 %. Čo sa týka nálezu tumoru mozgu - nález je stacionárny, bez komplikácií, vyžaduje len sledovanie á 1 rok. I ostatné ochorenia sú posudkovo nevýznamné a navýšenie neodôvodňujú. K zhodnému záveru pokiaľ ide o trvanie invalidity i mieru poklesu schopnosti vykonávať zárobkovú činnosť u navrhovateľky dospel aj posudkový lekár sociálneho poistenia odporkyne so sídlom v Prešove vo svojom posudku vypracovanom dňa 21. 10. 2014 pre potreby súdneho konania. Zdravotný stav navrhovateľky charakterizoval diagnostickým záverom: osteoporóza, bolestivý syndróm chrbtice pri degeneratívnych zmenách chrbtice s intermitentnou exacerbáciou akútneho stavu, polyvalentná alergia, afektívna depresívna porucha, pseudoneurastenický syndróm, L-G-L syndróm (syndróm krátkeho PQ intervalu, bez známok preexcitácie), esenciálna hypertenzia 1. stupňa ESC/ESH, dyspeptický syndróm, kohútia ostroha oboch piat a malý meningeóm mozgu v neurologickom dispenzári (doteraz klinicky nemý), ku ktorému dospel po zhodnotení aktuálneho zdravotného stavu navrhovateľky na základe ňou absolvovaných odborných lekárskych vyšetrení a vlastného lekárskeho vyšetrenia posudkovým lekárom. Za rozhodujúce zdravotné postihnutie u navrhovateľky aj tento posudkový lekár považoval osteoporózu, pričom toto postihnutie je začlenené v kapitole XV, odd. B, pol. 1, písm. b) prílohy č. 4 zákona č. 461/2003 Z. z. o sociálnom poistení a zodpovedá mu miera poklesu vykonávať zárobkovú činnosť v rozsahu 45 %. Zo záveru tohto posudku vyplýva, že ide o 56- ročnú posudzovanú s ukončeným gymnáziom. Bola uznaná za invalidnú s mierou poklesu schopnosti vykonávať zárobkovú činnosť 45 % od roku 2009 pre zníženie kostnej denzity, pričom priznanou mierou poklesu vo výške 45 % bolo vzaté do úvahy také poškodenie chrbtice, ktoré sa rovná prítomnosti patologickej zlomeniny stavcov. Na základe aktuálnych odborných vyšetrení - RTG hrudnej a driekovokrížovej chrbtice v decembri 2013 (počas hospitalizácie na neurologickom oddelení v Rožňave) je v strednej časti hrudnej chrbtice popis mierneho zníženia tiel stavcov, bez diagnostického záveru, že sa jedná o patologickú (kompresívnu) zlomeninu. neurologický klinický nález je v medziach normy, bez zánikových javov. Z posudkového hľadiska je v miere poklesu zahrnuté ochorenie s výsledkom zníženej kostnej denzity (bez ohľadu na etiológiu) s poškodením chrbtice, ktorej zníženie tiel stavcov v oblasti hrudnej chrbtice sa dá predpokladať patologická fraktúra. Ochorenie je od priznania bez zmeny k horšiemu, prechodný akútny stav sa po hospitalizácii na neurologickom oddelení upravil, klinický neurologický nález je v medziach normy. Posudzovaná trpí mnohými ťažkosťami, ktoré však jednotlivým posúdením podľa prílohy č. 4 nie sú posudkovo významnými ochoreniami a preto nemajú vplyv na výšku miery poklesu. Zistený tumor mozgu malých rozmerov je pravidelne sledovaný, nemá progresívny charakter ani neurologickú odozvu v klinike, preto tento nález taktiež nemá vplyv na celkovú mieru poklesu schopnosti. Posudok posudkového lekára SPP Rožňava je správny a preto sa nemení. Svoje stanovisko, pokiaľ ide o určenú mieru poklesu schopnosti vykonávať zárobkovú činnosť navrhovateľky, nezmenil druhostupňový posudkový orgán ani po prehodnotení navrhovateľkou v priebehu konania predložených časovo aktuálnych odborných lekárskych nálezov, ako to vyplýva z dopĺňacieho posudku, vyhotoveného dňa 08. 01. 2015. Uviedol, že posudzovaná bola posúdená a vyšetrená posudkovou lekárkou SPÚ so sídlom v Prešove dňa 21. 10. 2014, kedy bolo zistené, že na zníženie kostnej denzity je liečená od roku 2009, v tom čase bola klasifikovaná ako postmenopauzálna osteoporóza (mala vyoperovanú maternicu aj vaječníky) bez patologickej zlomeniny s intermitentne zvýšenou alebo normálnou hladinou vápnika v krvi a moči, tiež opakované hodnoty parathormónu boli v norme, alebo hraničné. Opakovane bolo doporučené endokrinologické vyšetrenie, ktoré bolo realizované v roku 2012 v NEDÚ Ľubochňa, kedy laboratórne výsledky boli pre primárnu hyperparatyreózu hraničné, pri USG nedetekovaných príštitnych telieskach. Doporučená liečba bisfosfonátmi. Odporučená MRI krku v spáde so zameraním na prištítne telieska, ktoré bolo realizované 15. 11. 2012 so záverom drobného ložiska v prištítnom teliesku. V súčasnej dobe bola posudzovaná opätovne vyšetrená v NEDÚ v Ľubochni 11. 11. 2014, kedy primárna hyperparatyreóza opätovne pri hraničných výsledkoch a nedetekovaných prištítnych telieskach (PT) na USG. Doporučené opätovne realizovať MRI krku a mediastína so zameraním na PT. Bolo zistené, že štítna žľaza je naďalej nezväčšená a normofunkčná. Nakoľko u hyperparatyreózy sa nadmerne vylučuje parathormón, ktorý spôsobuje zvýšenú hladinu vápnika v krvi a jeho vylučovanie v moči, tým aj difúznu osteoporózu. Vzhľadom na to, že v prílohe č. 4 zákona č. 461/2003 Z. z. chýba percentuálne hodnotenie ochorenia prištítnych teliesok, je správne ohodnotenie ochorenia porovnaním podľa vyššej dokumentovanej kapitoly a položky pre hodnotenie osteoporózy, ktorá napriek hraničným hodnotám je dokumentovaná v posudku ako stredne ťažká v hornej hranici predpísaného rozpätia. Pre ochorenie je dôležité nahrádzať straty vápnika jeho zvýšením denným príjmom ako aj vitamínu D. Vzhľadom na predložené endokrinologické vyšetrenie s hraničným výsledkom pre primárnu hyperparatyreózu ostáva zaradenie ako stredne ťažká osteoporóza a považuje to naďalej za správne. Predložené kardiologické vyšetrenie je naďalej bez zmeny, skrátený interval PQ je naďalej bez aktivácie syndrómu preexcitácie, bez porúch rytmu srdca od roku 2010 (kedy bol naposledy šetrený Holterovým 24-hodinovým sledovaním). Preto kardiologické vyšetrenie a jeho nález nemá vplyv na výšku miery poklesu. Očným vyšetrením zo dňa 13. 11. 2013 bola zistená na ľavom oku vekom podmienená degenerácia žltého telieska, bez poruchy zrakových funkcií, preto očné vyšetrenie nemá vplyv na výšku miery poklesu. Psychiatrické vyšetrenie zo dňa 24. 11. 2014 je bez zmeny oproti psychiatrickému vyšetreniu zo dňa 06. 10. 2013, depresívne nálady kolíšu v emotivite bez poruchy vedomia, kontaktu, prevláda pseudoneurastenická symptomatológia, lieky neužíva, nepravidelne užíva len Frontin. Ochorenie nie je endogénneho pôvodu, je ľahkého stupňa, prakticky neliečené, preto nemá vplyv na výšku miery poklesu. Z týchto dôvodov trvá na pôvodne vypracovanom posudku s mierou poklesu schopnosti vykonávať zárobkovú činnosť 45 %, ktorá zodpovedá zdravotnému stavu posudzovanej. Aj vo svojich ďalších dopĺňacích posudkoch zo dňa 30. 03. 2015 a 10. 03. 2016 druhostupňový posudkový orgán odporkyne vyjadril svoje stanovisko k námietkam navrhovateľky, pokiaľ ide o určenú mieru poklesu schopnosti vykonávať zárobkovú činnosť a vyhodnotil navrhovateľkou predložené ďalšie aktuálne odborné lekárske nálezy, špecifikované v týchto posudkoch. Uzavrel, že posudzovaná bola posúdená a vyšetrená v SP ústredie 21. 10. 2014. Rozhodujúcim ochorením je primárna hyperparatyreóza, ochorenie prištítnych teliesok, s nadmerným vylučovaním parathormónu, ktorý spôsobuje zvýšenú hladinu vápnika v krvi a jeho vylučovanie v moči, v dôsledku čoho dochádza k odvápneniu kostí - osteoporóze, ktorá u posudzovanej stredne ťažkého stupňa (nie sú dokumentované patologické zlomeniny). Posudková lekárka vysvetlila, že keďže v prílohe č. 4 chýba percentuálne hodnotenie ochorenia prištítnych teliesok, je hodnotenie v kap. XV, odd. B, pol. 1, písm. b) v hornej hranici rozpätia správne a adekvátne aktuálnemu hodnoteniu osteoporózy. Osteoporóza ako hlavný sydróm ochorenia prištítnych teliesok je teda rozhodujúcim zdravotným postihnutím. Pravidelnou kontrolou a liečbou v Národnom endokrinologickom ústave (NEDÚ) Ľubochňa sú hladiny parathormónu v krvi v norme, alebo hraničné, alebo mierne zvýšené, tak ako pri poslednom vyšetrení v NEDÚ 10. 08. 2015, kedy vyššia hladina Parathormonu v krvi a zvýšené vylučovanie vápnika v moči je podmienené liečbou Cinakalcetom. Pre osteoporózu je nasadená špecifická liečba (Prolia - pichá sa podkožne raz za pol roka). Štítna žľaza posudzovanej je naďalej normálnej funkcie a veľkosti. Z toho vyplýva, že rozhodujúce ochorenie je naďalej hodnotené hornou hranicou rozpätia 45 %. Ďalšie odborné lekárske nálezy nemajú vplyv na túto mieru poklesu schopnosti vykonávať zárobkovú činnosť. Navrhovateľka v priebehu pojednávania dňa 03. 03. 2015 uviedla, že podnet na podanie žiadosti na zvýšenie invalidného dôchodku jej dal sám posudkový lekár v Rožňave, na základe čoho si žiadosť aj podala. Preto jej nie je známy dôvod, pre ktorý jej pri posúdení zdravotného stavu na základe uvedenej žiadosti nepriznal vyššiu mieru poklesu schopnosti vykonávať zárobkovú činnosť tak, ako jej to bolo povedané predtým. Navrhovateľka prečítala svoje vyjadrenie z konceptu, obsahom ktorého je priebeh a vývoj jej jednotlivých ochorení, ako aj stanovisko k jednotlivým príčinám ochorení, pričom za najpodstatnejšie považuje alergie, v dôsledku ktorého ochorenia má problém s liečbou ďalších ochorení, pretože odborní lekári vzhľadom na to, že je alergická na množstvo liekov jej nemôžu alebo majú problém stanoviť správnu liečbu. Od toho sa odvíja jej celkový zdravotný stav. Najzávažnejším postihnutím je ochorenie chrbtice, ktorá ju neustále bolí, pričom, ako to aj vidno, nosí korzet na podporu chrbtice, tzn., že sú predpísané zdravotné pomôcky, ktoré aj používa. Poukázala na to, že nemohla vykonávať práce tak, ako boli odporučené pôvodne posudkovým lekárom a síce jednoduché administratívne práce, pretože nebola spôsobilá zotrvať v pozícií sedu. Preto zvolila radšej fyzickú prácu, pracovala ako upratovačka. Jej problémy aj v súčasnosti pretrvávajú, zastáva názor, že tieto sa jej ešte zhoršujú, čo dokumentujú aj odborné lekárske nálezy, ktoré predložila. Na pojednávaní dňa 09. 06. 2015 navrhovateľka zotrvala na všetkých svojich vyjadreniach a prednesoch, ktoré boli učinené v priebehu konania a opakovane popísala svoje zdravotné ťažkosti, ktorými trpí a poukázala na to, že výsledky odborných lekárskych vyšetrení, ktorým sa podrobila, nasvedčujú zhoršenie zdravotného stavu, preto nesúhlasí s určenou mierou poklesu schopnosti vykonávať zárobkovú činnosť v rozsahu 45 %. Zároveň predložila súdu časovo aktuálne lekárske nálezy z vyšetrení, ktorým sa podrobila a zároveň uviedla, že 08. 06. 2015 sa podrobila aj vyšetreniu MRI, nálezom ktorého disponuje, avšak tento ešte nebol predložený neurológovi, pretože vyšetrenie absolvovala v popoludňajších hodinách a nemá ani jeho kópiu. Zároveň navrhla súdu, aby v prípade, že by tento nález potreboval, kópiu nálezu predloží v stanovenom termíne. Zdôraznila, že pokiaľ ide o osteoporózu, na túto sa lieči od roku 2009, ale s liečbou tohto ochorenia začala už dávno predtým, avšak v liečbe nemohla pokračovať, nakoľko organizmus negatívne reagoval na stanovenú liečbu, preto jej odborní lekári vysadili stanovenú liečbu a liečivá, ktoré užívala. Na ďalšie pojednávanie dňa 03. 05. 2016 sa navrhovateľka, u ktorej je doručenie predvolania riadne a včas vykázané, nedostavila, pričom táto svoju neprítomnosť na tomto pojednávaní vopred písomným podaním zo dňa 13. 04. 2016, v ktorom vyslovila svoj súhlas s prejednaním veci v jej neprítomnosti, ospravedlnila. Ako prílohu tohto podania pripojila fotokópie ďalších lekárskych nálezov z psychiatrického vyšetrenia zo dňa 05. 02. 2016, ortopedického vyšetrenia zo dňa 04. 03. 2016, UPS chirurgickej ambulancie Rožňava zo dňa 12. 03. 2016, traumatologickej ambulancie z apríla 2016, CT nález pravého členka zo dňa 15. 03. 2016 a urologický nález zo dňa 06. 04. 2016. Preto súd postupoval podľa ustanovenia § 250g ods. 2 O. s. p. aplikovaným na základe § 250l ods. 2 O. s. p. a pojednávanie vykonal v jej neprítomnosti. Zástupkyňa odporkyne navrhla napadnuté rozhodnutie ako vecne správne a zákonné potvrdiť s poukazom na závery vo veci konajúcich posudkových orgánov, ktoré zhodne konštatovali, že navrhovateľka je invalidná s mierou poklesu schopnosti vykonávať zárobkovú činnosť v rozsahu 45%. Navrhovateľka v priebehu konania nepredložila žiadne dôkazy, ktoré by nasvedčovali určeniu vyššej miery poklesu schopnosti vykonávať zárobkovú činnosť a preto nebolo možné jej žiadosti o zvýšenie invalidného dôchodku vyhovieť. Podľa ustanovenia § 70 ods. 1 zákona č. 461/2003 Z. z. o sociálnom poistení v znení neskorších predpisov poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok alebo mu nebol priznaný predčasný starobný dôchodok. Podľa ustanovenia § 71 ods. 1 zákona č. 461/2003 Z. z. o sociálnom poistení v znení neskorších predpisov poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť, a ktorý má podľa poznatkov lekárskej vedy trvať dlhšie ako jeden rok. Pokles schopnosti vykonávať zárobkovú činnosť sa posudzuje porovnaním telesnej, duševnej a zmyslovej schopnosti poistenca s dlhodobo nepriaznivým zdravotným stavom a telesnej, duševnej a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na invalidný výsluhový dôchodok podľa osobitného predpisu. Pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby, a b) komplexných funkčných vyšetrení a ich záverov, pričom sa prihliada na zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Miera poklesu schopnosti vykonávať zárobkovú činnosť je uvedená v prílohe č. 4 a určuje sa v percentách podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí s tým, že jednotlivé percentuálne miery poklesu schopnosti vykonávať zárobkovú činnosť sa nesčítavajú. Podľa ustanovenia § 73 ods. 2 suma invalidného dôchodku poistenca, ktorý má percentuálny pokles schopnosti vykonávať zárobkovú činnosť najviac o 70%, sa určí ako súčin percentuálneho poklesu schopnosti poistenca vykonávať zárobkovú činnosť, priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku, a aktuálnej dôchodkovej hodnoty; § 63 ods. 1 tretia veta a štvrtá veta platia rovnako. Podľa ustanovenia § 112 ods. 4 zákona výplata dávky sa zastaví, uvoľní alebo sa dávka vypláca v nižšej sume alebo vo vyššej sume, ak sa zmenia skutočnosti rozhodujúce na nárok na výplatu dávky. Súd na základe dokazovania vykonaného v správnom konaní dospel k záveru, že skutkové okolnosti týkajúce sa rozsahu zdravotného poškodenia navrhovateľky boli dostatočne ozrejmené príslušnými posudkovými lekármi sociálneho poistenia SP, ktorí vo svojich posudkoch vyhodnotili všetky zdravotné postihnutia navrhovateľky, vyplývajúce z jej zdravotnej dokumentácie i vlastných vyšetrení. Navrhovateľka v konaní neuviedla žiadne nové skutočnosti, ktoré by neboli známe príslušným posudkovým lekárom pri vypracovaní posudkov, a ktoré by mohli ich jednoznačné závery spochybniť. Zdravotné poškodenia navrhovateľky zistené objektívnymi lekárskymi vyšetreniami podľa podaných posudkov posudkových orgánov aj naďalej znižujú jej pracovnú schopnosť natoľko, aby bola invalidná. Podľa týchto posudkov pre dlhodobo nepriaznivý zdravotný stav, má menovaná stanovenú mieru poklesu schopnosti vykonávať zárobkovú činnosť vo výške 45 % v porovnaní so zdravou fyzickou osobou. . Keďže navrhovateľka v konaní nepredložila také dôkazy, ktoré by odôvodňovali určenie vyššej miery poklesu jej schopnosti vykonávať zárobkovú činnosť vo vzťahu aj k iným ochoreniam, ktorými trpí, nárok na zvýšenie invalidného dôchodku jej nevznikol. Súd zvážil všetky uvedené skutočnosti a na ich základe a v súlade s citovanými zákonnými ustanoveniami podľa ustanovenia § 250q ods. 3 O. s. p. napadnuté rozhodnutie odporkyne ako zákonné potvrdil. Práva na náhradu trov konania súd v súlade s ustanovením § 250k ods. 1 O. s. p., s použitím § 250l ods. 2 O. s. p. navrhovateľke nepriznal, pretože táto v konaní úspešná nebola. Poučenie: Proti tomuto rozsudku možno podať odvolanie do 15 dní odo dňa jeho doručenia na Krajský súd v Košiciach. V odvolaní sa má popri všeobecných náležitostiach (§ 42 ods. 3 O. s. p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. Odvolanie možno odôvodniť len tým, že v konaní došlo k vadám v ustanovení § 221 ods. 1 O. s. p., konanie má inú vadu, ktorá mohla mať za následok nesprávne rozhodnutie vo veci alebo rozhodnutie súdu vychádza z nesprávneho právneho posúdenia veci.

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2016:7014201292.7 (dáta aktuálne k 14. 11. 2026). Záväzné je znenie zverejnené súdom.




